**Beszámoló a női válogatott 2018. évi EB szerepléséről**

Készítette: Palancsa Zoltán

1. Előzmények, felkészülés

Az UTE Team Palancsa – az előző évi EB szereplést követően – 2018. tavasszal ismét megvédte bajnoki címét, így jogot szerzett az EB részvételre.

5 fős keretre tettem javaslatot az OB-t követően - miután Rókusfalvy Orsival megegyeztünk az átigazolása vonatkozásában (Palancsa Dorottya, Miklai Henrietta, Sándor Nikolett, Micheller Dorottya, Rókusfalvy Orsolya). Kalocsai Vera sajnos külföldre települt, így rá a jövőben nem számíthatunk. Javaslatomat az Elnökség fenntartás nélkül jóváhagyta.

Már áprilistól elkezdtük a játékosok technikai fejlesztését, illetve Orsi beintegrálását a csapatba. Az elfogadott felkészülési terv alapján, július közepén kezdtük meg az őszi felkészülést, alapozással, és az állóképesség fejlesztésével. Ez úton is szeretném megköszönni a két felkészítő (Kiss Bálint és Palancsa Dóri) áldozatos munkáját. Nyár végére a lányok kifejezetten jó kondícióban voltak!

A jeges edzéseket szeptember elején kezdtük, egy három napos hazai edzőtáborral.

A felkészülést gyakorlatilag egyetlen nehézség akadályozta (Niki munkahelyi elfoglaltság miatt nem tartott velünk a Tallinni WCT versenyre), így összességében bizakodók voltunk az EB előtt.

A hazai felkészülési versenyek közül csupán a Magyar Kupa indulást terveztük, mivel az idén a Szezonnyitó kupa egybeesett a Prágai Kolibris Cup—pal, míg az Újpest kupa lebonyolítására nem kaptunk megfelelő jégidőt.

Két külföldi felkészülési versenyen vettünk részt, amelyeken kifejezetten nehéz ellenfelekkel tudtunk jó mérkőzéseket játszani. A Kolibris Kupán egyetlen női csapatként ismét bejutottunk a negyeddöntőbe, és női elődöntőt játszottunk. Három nap alatt nyolc nehéz mérkőzést játszottunk, ami az EB időrendnél is sűrűbb programot jelentett. A csapat kifejezetten jó állapotban volt, bár a végére kissé elfáradtak a lányok.

A Tallinn-i WCT versenyen pályahiba miatt összesen csak öt mérkőzést játszottunk, csoportelsőként jutottunk tovább és végül a 4. helyen végeztünk. Két vereségünket a hazai csapat, illetve az A ligás finn válogatott ellen – mindkét meccsen kiélezett küzdelemben – gyűjtöttük be.

1. Célok

A hivatalosan megfogalmazott célkitűzés az „A” osztályba visszajutás volt (1-2. helyek valamelyikének megszerzése), amely egyben a vb kvalifikációs versenyen való indulási jogot is jelentette.

1. EB szereplés

A csapat az edzést és a hivatalos programokat követően türelmetlenül várta az első mérkőzést – az egyik legnagyobb vetélytársnak tartott török válogatott ellen.

Sajnos a bemutatkozás nem sikerült jól, vereség lett a vége – de nem a vereség ténye volt a legfontosabb, hanem a sok bosszantó technikai hiba, amelyek következménye lett az elvesztett első mérkőzés.

A következő két mérkőzésen sem javult a helyzet, szoros meccsen győztünk ugyan a szlovének ellen, de hidegzuhanyként ért minket a litvánok elleni vereség – akkor még azt gondoltuk, hogy csak minket leptek meg.

A harmadik játéknapra úgy tűnt, összeállt minden, mindkét mérkőzésünket megnyertük. A lengyelek ellen kifejezetten jó játékkal, aránylag simán (mint utólag kiderült, ez volt az egyetlen sima meccsünk), míg a házigazda észtek ellen taktikusan és türelmesen játszva, magabiztosan.

A negyedik játéknap tűnt egy kicsit lazábbnak – egyetlen mérkőzésünk volt a spanyolok ellen. De sajnos fejben nem voltunk ott időben, adtunk egy félidőnyi előnyt az ellenfélnek, 4 pontos hátrányból visszajöttünk ugyan, de az extra endben nem sikerült lopni.

Előzetes számításaink szerint az ötödik játéknap tűnt a legnehezebbnek, a norvég és az angol csapat elleni meccsekkel, és ekkor mi már győzelmi kényszerben voltunk. A norvégok „A” csoportot idéző precizitással végig irányították a találkozót, és megérdemelten győztek le minket, viszont az angolok ellen ismét remekelt a csapat, és szoros küzdelemben ugyan, de végig irányítva nyertünk.

Az utolsó fordulóban már tudtuk, hogy amennyiben legyőzzük a már kiesett szlovákokat, még a spanyoloknak is meg kell verniük az észteket ahhoz, hogy mi kerüljünk be a rájátszásba. Mi ugyan nyertünk, de a spanyolok – végletekig kiélezett mérkőzésen - alulmaradtak a házigazdákkal szemben, és így mi az ötödik helyen végeztünk 5/4-es győzelmi mutatóval.

1. Értékelés

A csapat teljesítménye hullámzó volt, és egy-egy mérkőzésen belül is voltak hullámvölgyek. Összesen 9 mérkőzést játszottunk hat nap alatt, három kifejezetten jó mérkőzést produkáltunk (lengyel, észt, angol), viszont három kimondottan gyenge meccsünk is volt (török, litván, spanyol). Összességében elmondható, hogy a csapat az EB első felében nem az elvárásoknak megfelelően játszott, folyamatosan javult ugyan a teljesítmény, de ez idén kevés volt a sikerhez.

Összevetve a két évvel ezelőtti „B” csoportos ellenfelekkel, megállapítható, hogy a korábban gyengébbnek ítélt csapatok is rengeteget fejlődtek, és már nincs „leírható” ellenfél! Nem volt véletlen a sok körbeverés, szerintem jelentős mértékben kiegyenlítődtek az erőviszonyok.

**Micheller Dóri** – tartalékként végigcsinálta a teljes felkészülést, két-három mérkőzésen való szereplést terveztünk számára, de mivel az utolsó mérkőzésen győzelmi kényszerben voltunk, nem változtattam a kezdőcsapaton, és ő csupán 2 mérkőzést játszott (litván, spanyol!). Egyéni teljesítményével teljes mértékben elégedett vagyok (mindkét meccsen 80% fölötti átlaggal játszott), a csapatba történő beépülése viszont még nem sikerült, valószínűleg a közte és a csapat többi tagja közti jelentős kor- és érettség-beli különbségnek köszönhetően.

**Rókusfalvy Orsi** – egyre stabilabb lead, jól sikerült a beilleszkedése, számítani lehet a köveire, akár helyezett kövekről, akár kiütésről van szó. Teljesítménye átlagos volt, viszont a csapatdinamikában jelentős szerepe volt – amikor játszott.

**Sándor Niki** – az EB első felében komoly megfázással küszködve játszott, hullámzó teljesítményt nyújtott, általában megbízható, stabil játékkal, de néha egy-egy endre „eltűnt”. A kőelengedése még mindig fejlesztendő, viszont a guardbontások jól mentek neki. Kifejezetten hasznos tagja a csapatnak.

**Miklai Heni** – alapvetően jó előkészítő játékot produkált, stabilan lehetett számítani a játékára, de sajnos eleinte voltak gyengébb mérkőzései (ő volt az, akin a legjobban látszott, hogy későn „állt össze”, akkor viszont biztos kézzel dobta a köveket).

**Palancsa Dóri** – magabiztosan, nyugodtan, és taktikusan játszotta végig a versenyt. Remekül irányította a játékot, néhány kisebb taktikai hibát vétett, de azok nem voltak sorsdöntők. A stabil játék ellenére hiányoztak a „parádék”, amikor sok pontért dobhatott, rendre elhibázta a lehetőséget (minden alkalommal szűk jeget kért, és leakadt a köve).

A csapat fizikuma és állóképessége hibátlan volt, bár idén csak 9 meccset kellett játszani, de nem voltak fáradtságból eredő holtpontok. Sokat segített a meccsek közötti regenerálódásban Micheller Tibor masszőr odaadó munkája is.

A szállás kitűnő volt, kényelmével biztosította a mérkőzések közötti regenerálódást. A szervezés hibátlan volt, a szervezők minden esetben gondoskodtak a csapat szállításáról, akár a csarnokba, akár a bankett helyszínére kellett eljutnunk.

Ezúton szeretném megköszönni az MCSZ-nek és az UTE-nak az egész éves támogatást!

2018. november 26.